Laporan Sarawak Report berunsur fitnah
NURZILLA MOHAMAD SIBU: Menteri Muda Pendidikan, Sains dan Penyelidikan Teknologi Dr Annuar
Rapa’ee menafikan sekeras-kerasnya laporan portal Sarawak Report yang
melaporkan peruntukan bantuan makanan Covid-19 dari Kerajaan Sarawak untuk lima
kawasan DUN di Sibu diletakkan di bawahnya. Tegasnya, laporan portal Sarawak Report itu adalah salah dan fitnah
semata-mata. “Sarawak Report melaporkan perkara yang tidak benar. Saya tidak tahu
dari mana mereka mendapat maklumat sedemikian. “Tolonglah bertaubat, jangan lagi mengeluarkan kenyataan yang tidak
benar. Rakyat sedang lapar, jangan berpolitik pada masa ini,” katanya pada
sidang media di Pejabat Residen Bahagian Sibu, semalam. Sehubungan itu, beliau berkata semua peruntukan disalurkan terus kepada
Pejabat Residen Bahagian Sibu yang mengendalikan Jawatankuasa Pengurusan
Bencana Bahagian Sibu (JBBS) dan dipengerusikan oleh Residen Bahagian Sibu,
Charles Siaw. Katanya, JBBS akan mengendalikan semua urusan pembelian bekalan makanan,
termasuk mengurus semua dokumen. “Apa sahaja berkaitan dokumen, pembelian bekalan dan semuanya adalah
dilakukan oleh jawatankuasa, saya hanya memantau bagi memastikan semua bantuan
ini sampai kepada penerima. “Oleh itu, apa yang ditulis oleh Sarawak Report ini adalah fitnah
semata-mata,” katanya lagi. Dr Annuar memberitahu lagi, bantuan telah mula disalurkan kepada penerima
bermula Isnin lalu, tanpa mengira kawasan pembangkang ataupun tidak. “Dudong adalah kawasan pembangkang, di sini 100 lebih pemohon telah
menerima bantuan mereka. “Bukit Assek sebanyak 100 lebih sudah kita bantu, begitu juga dengan
kawasan Pelawan. Jadi, dari mana mereka mendapat maklumat bahawa kawasan
pembangkang tidak menerima bantuan,” katanya. Dalam pada itu, satu kumpulan WhatsApp yang dibarisi wakil rakyat dari
parti pembangkang turut ditubuhkan bagi memastikan tidak ada rakyat yang
terputus bekalan sepanjang tempoh pelaksaan Perintah Kawalan Pergerakan (PKP)
ini tercicir. Kumpukan WhatsApp itu dibarisi Ahli Dewan Undangan Negeri (ADUN) Bukit
Assek Irene Chang, ADUN Pelawan David Wong, Ahli Parlimen Sibu Oscar Ling, Ahli
Parlimen Lanang Alice Lau, termasuk Ahli Parlimen Julau Larry Sng dan Ahli
Parlimen Selangau Baru Bian. “Setiap hari saya mengemas kini semua maklumat berkaitan pengagihan
bantuan kepada mereka di dalam kumpulan WhatsApp berkenaan,” ujarnya. Sementara itu, menurut Dr Annuar, JBBS telah menubuhkan WhatsApp Center
supaya pengagihan bantuan kepada mereka yang layak menjadi lebih sistematik dan
lancar. Menerusi sistem berkenaan, katanya, mereka telah menerima sebanyak 1,671
permohonan pada hari Ahad (5 April) dan 635 permohonan pada Isnin. “Daripada jumlah itu, kita telah mengagihkan bantuan kepada 357
penerima dari lima kawasan DUN di sini. “Jumlah ini adalah hanya untuk pemohon menerusi WhatsApp Center
sahaja, bagi kawasan rumah panjang kita akan agihkan sebaik sahaja bekalan
sampai tidak lama lagi,” katanya. 
See author's posts
